RESOLUCIÓN do 26 de xaneiro de 2026, da Dirección Xeral de Defensa do Monte, pola que se resolven as solicitudes das subvencións da Orde do 30 de decembro de 2024 pola que se establecen as bases reguladoras para a concesión de subvencións para a prevención dos danos causados aos bosques por incendios, desastres naturais e catástrofes en montes veciñais en man común e agrupacións forestais de xestión conxunta, cofinanciadas co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027, e se convocan para o ano 2025 (código de procedemento MR651A).
Consellería do Medio Rural — III. Outras disposicións — 16/02/2026

Mediante a Orde do 30 de decembro de 2024, da Consellería do Medio Rural, establecéronse as bases reguladoras para a concesión de subvencións para a prevención dos danos causados aos bosques por incendios, desastres naturais e catástrofes en montes veciñais en man común e agrupacións forestais de xestión conxunta, cofinanciadas co Fondo Europeo Agrícola de Desenvolvemento Rural (Feader) no marco do Plan estratéxico da política agraria común (PEPAC) 2023-2027, e se convocaron para o ano 2025 (código de procedemento MR651A).
Segundo o artigo 16.6 das bases reguladoras, por tratarse dun procedemento de concorrencia competitiva, e de conformidade co previsto no artigo 45 da Lei 39/2015, do 1 de outubro, do procedemento administrativo común das administracións públicas, a resolución destas subvencións será obxecto de publicación no
Diario Oficial de Galicia
, a cal producirá os mesmos efectos da notificación. Nesta publicación especificaranse a data da convocatoria, a persoa beneficiaria, o custo total subvencionable e a porcentaxe deste concedida, e a finalidade da subvención outorgada, así como a indicación das causas das desestimacións, e expresaranse, ademais, os recursos que contra a resolución procedan, órgano administrativo ou xudicial ante o cal deben presentarse e o prazo para interpolos. Tamén figurará a puntuación de todas as solicitudes que entran no procedemento de concorrencia competitiva.
Unha vez rematada a fase de instrución das 477 solicitudes recibidas na Dirección Xeral de Defensa do Monte, avaliadas as solicitudes polo órgano colexiado previsto no artigo 14.4 das bases reguladoras, vista a proposta de resolución formulada polo órgano instrutor e tendo en conta as dispoñibilidades orzamentarias,
Primeiro. Conceder as subvencións da Orde do 30 de decembro de 2024 para a prevención dos danos causados aos bosques por incendios, desastres naturais e catástrofes en montes veciñais en man común e agrupacións forestais de xestión conxunta que se relacionan no anexo I, como consecuencia da aplicación dos criterios de selección establecidos no artigo 9 da convocatoria, pola contía que se reflicte no anexo, segundo os importes e porcentaxes das subvencións establecidos no artigo 8. Segundo o previsto na Orde do 2 de xuño de 2025 pola que se amplía a dotación orzamentaria destas axudas, e publicada no
Diario Oficial de Galicia
o 9.6.2025, existe un orzamento para os exercicios 2025 e 2026 por un importe total de 5.400.000,00 € (3.000.000,00 € no ano 2025 e 2.400.000,00 € no ano 2026) con cargo á aplicación 15.02.551B.770.0, código de proxecto 2024 00115, cofinanciado pola Unión Europea a través do Fondo Europeo Agrícola de Desenvolvemento Rural (Feader) nunha porcentaxe do 80 %, pola Administración xeral do Estado nun 16 % e pola Xunta de Galicia nun 4 %, respecto ao gasto público total.
Segundo. Denegar e declarar desistidas as solicitudes que se relacionan no anexo II, con indicación da causa específica, ben por non cumpriren algún dos requisitos establecidos nas referidas bases, por desistiren expresamente da súa solicitude ou ben por non cumpriren o requisito de emenda e/ou achega dos documentos preceptivos no prazo establecido, de conformidade co disposto no artigo 14 das bases reguladoras.
Terceiro. Informar as persoas beneficiarias que figuran no anexo I desta resolución do seguinte:
a) Estas axudas subvenciónanse en virtude dun programa cofinanciado polo Fondo Europeo Agrícola de Desenvolvemento Rural (Feader), no marco do PEPAC 2023-2027, na intervención 68812, e a súa selección prodúcese segundo os criterios establecidos no artigo 9 das bases reguladoras.
b) As persoas beneficiarias poderán comezar a execución dos traballos obxecto da subvención despois de que sexan favorables os informes preceptivos que fosen necesarios, de ser o caso.
Os expedientes aprobados que non teñan a autorización ou o informe sectorial de afeccións distintas da forestal terán un prazo dun mes, contado desde a publicación desta resolución, para a súa presentación. No caso de que a autorización ou o informe sexan desfavorables ou se entreguen fóra do prazo dado, tramitarase o correspondente expediente de perda do dereito ao cobramento da axuda.
c) De acordo co establecido no artigo 23 das bases reguladoras, as persoas beneficiarias deberán comunicar o remate das obras á Subdirección Xeral de Prevención da Consellería do Medio Rural. A data límite para o remate e a presentación da documentación xustificativa necesaria para proceder ao pagamento da subvención é o 30 de xuño de 2026, ao abeiro do artigo único da Orde do 20 de outubro de 2025 pola que se modifica a Orde do 30 de decembro de 2024. Dentro do dito prazo as persoas beneficiarias deberán presentar a documentación que se relaciona no artigo 24 a través da sede electrónica da Xunta de Galicia (código de procedemento MR651A).
d) Estas subvencións son incompatibles con outras subvencións de calquera Administración pública e con calquera outro réxime de subvencións comunitarias para a mesma finalidade, nos termos establecidos na disposición adicional primeira das bases reguladoras.
e) As persoas beneficiarias deberán cumprir, en todo caso, cos requisitos e obrigas exixidos nos artigos 10 e 11 da Lei 9/2007, do 13 de xuño, de subvencións de Galicia, así como cos compromisos e obrigas establecidas nos artigos 30 e 31 das bases reguladoras e demais que resulten exixibles segundo a normativa de aplicación. Así mesmo, quedan sometidas ás actuacións de comprobación e control financeiro dos investimentos subvencionados por parte da Consellería do Medio Rural, da Intervención Xeral da Comunidade Autónoma, do Consello de Contas e do Tribunal de Contas, e das instancias de control comunitarias.
f) No artigo 19 das bases reguladoras establécense as causas que poden dar lugar á apertura dun expediente de perda do dereito á subvención, e no artigo 27 as causas de reintegro total ou parcial da subvención percibida.
g) As persoas beneficiarias que, no momento da solicitude da axuda, presentasen o xustificante de ter solicitado a inscrición no rexistro como persoa silvicultora activa para ter dereito á intensidade do 100 % da axuda, segundo o regulado no artigo 8.3.b) das bases reguladoras, deberán presentar a resolución favorable de inscrición no rexistro; no caso de non presentar a dita resolución ou se a resolución non é favorable, minorarase a intensidade da axuda concedida ao 80 % do custo total subvencionable.
Cuarto. Esta resolución esgota a vía administrativa e contra ela poderá interpoñerse recurso potestativo de reposición ante o mesmo órgano que a ditou, no prazo dun mes contado desde o día seguinte ao desta publicación, ou ben directamente recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao desta publicación.
Disposición derradeira
Esta resolución producirá efectos o día seguinte ao da súa publicación no
Diario Oficial de Galicia
.
Santiago de Compostela, 26 de xaneiro de 2026